Einar Moxnes

Einar Hole Moxnes (født 11. juni 1921 i Alstahaug i Nordland, død 20. januar 2006 i Trondheim) var en norsk politiker (Sp), offentlig tjenestemann og agronom.

Moxnes vokste opp på sorenskrivergården Herten på Alstahaug, som hans far forpaktet, deretter på Vallersund gård på Valsøya, som hans far kjøpte i 1924. Foreldrene hadde blitt kjent på Vallersund, der faren var agronom og moren var guvernante for Berg-familien. Einar Moxnes gikk Steinkjer landsgymnas og så Statens småbrukslærerskole på Sem. Han arbeidet som herredsagronom i Åfjord og Stoksund fra 1951 til 1974.

Han var ordfører i Åfjord fra 1956 til 1966 og formann (fylkesordfører) i Sør-Trøndelag fylkesting fra 1958 til 1963.

Moxnes møtte for første gang på Stortinget som vararepresentant i 1959. Fra 1965 til 1968 var han fast møtende vararepresentant mens Per Borten var statsminister. Han satt i Stortingets sjøfarts- og fiskerikomité. I 1968 overtok han som fiskeriminister. Han ble innvalgt på Stortinget i 1969, men møtte ikke som representant før regjeringen gikk av i 1971. Etter EF-avstemningen i 1972 ble han landbruksminister i regjeringen Korvald, som satt i ett år.

Han ble utnevnt til fylkesmann i Sør-Trøndelag i 1974 og tjenestegjorde i 12 år frem til han gikk av med pensjon i 1986. Han var også styremedlem i Statoil fra 1974 til 1982. Etter at han gikk av som fylkesmenn, ledet han et par offentlige utredninger om fiskeindustri og fiskeriforvaltning.

I 1966 ble han tildelt Kongens fortjenstmedalje. Einar Moxnes var far til journalist og programleder Agnes Moxnes.

Referanser

Eksterne lenker 
 
 

Norske landbruksministre
Norske fiskeriministre
Sp-statsråder
Statsråder i Regjeringen Borten
Statsråder i Regjeringen Korvald
Fylkesmenn i Sør-Trøndelag
Stortingsrepresentanter fra Sp
Stortingsrepresentanter for Sør-Trøndelag
Stortingsrepresentanter 1965–1969
Stortingsrepresentanter 1969–1973
Fylkesordførere i Sør-Trøndelag
Ordførere i Åfjord
Sp-ordførere i Sør-Trøndelag
Personer fra Alstahaug kommune
Fylkesordførere fra Sp
Kongens fortjenstmedalje